### NN 70/2017 (19.7.2017.), Odluka o porezima Općine Polača

Općina Polača

1694

Na temelju članka 35. Zakona o lokalnoj i područnoj (regionalnoj) samoupravi (»Narodne novine«, broj 33/01., 60/01., 129/05., 109/07., 125/08., 36/09., 150/11., 144/12,. 19/13., 137/15.), članka 20. stavka 1. i članka 42. Zakona o lokalnim porezima (»Narodne novine«, broj 115/16.) i članka 32. i 73. Statuta Općine Polača (»Službeni glasnik« Općine Polača, broj 1/13., 1/15., 4/16.), Općinsko vijeće Općine Polača na svojoj 2. sjednici održanoj 4. srpnja 2017. godine donosi

ODLUKU

O POREZIMA OPĆINE POLAČA

I. OPĆE ODREDBE

Članak 1.

Ovom se Odlukom utvrđuju vrste poreza Općine Polača, obveznici plaćanja, porezna stopa i osnovica, stope i visina poreza, drugi odgovarajući elementi za njihov obračun te način obračuna i način plaćanja poreza u skladu s Zakonom o lokalnim porezima (»Narodne novine«, broj 115/16.).

II. VRSTE POREZA

Članak 2.

Porezi Općine Polača su:

1. prirez porezu na dohodak,

2. porez na potrošnju,

3. porez na kuću za odmor.

Članak 3.

Općina Polača dužna je uvesti i naplaćivati porez na nekretnine koje se nalaze na području Općine Polača.

Posebnom Odlukom Općinskog vijeća Općine Polača uredit će se sva pitanja u svezi s utvrđivanjem i naplatom poreza na nekretnine na području Općine Polača.

Odluka iz stavka 1. ovog članka donijet će se najkasnije do 30. studenoga 2017. godine a primjenjuje se od 1. siječnja 2018. godine.

1. Prirez porezu na dohodak

Članak 4.

Prirez porezu na dohodak plaćaju obveznici poreza na dohodak s područja Općine Polača sukladno s odredbama Zakona o lokalnim porezima (»Narodne novine«, broj 115/16.) Zakona o porezu na dohodak (»Narodne novine«, broj 115/16.) i Pravilnika o porezu na dohodak (»Narodne novine«, broj 10/17.)

Članak 5.

Osnovica prireza porezu na dohodak je porez na dohodak utvrđen sukladno Zakona o porezu na dohodak i Pravilniku o porezu na dohodak.

Članak 6.

Prirez porezu na dohodak plaća se po stopi od 10% na osnovicu iz članka 5. ove Odluke.

Prirez porezu na dohodak prihod je proračuna Općine Polača.

Poslove u vezi s utvrđivanjem i naplatom prireza porezu na dohodak za Općinu Polača obavlja Porezna uprava.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Polača.

Članak 8.

Obveznik poreza na potrošnju iz članka 6. ove Odluke, je fizička i pravna osoba koja pruža ugostiteljske usluge na području Općine Polača.

Članak 9.

Osnovica poreza na potrošnju iz članka 7. ove Odluke je prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 10.

Porez na potrošnju plaća se po stopi od 3%.

Porez na potrošnju prihod je proračuna Općine Polača na čijem području je obavljena prodaja pića.

Utvrđenu obvezu poreza na potrošnju porezni obveznik, za razdoblje od prvog do posljednjeg dana u mjesecu, iskazuje na Obrascu PP – MI – PO do 20. u mjesecu za prethodni mjesec.

Utvrđenu obvezu porezni obveznik dužan je platiti do posljednjeg dana u mjesecu za prethodni.

Poslove u vezi s utvrđivanjem i naplatom poreza na potrošnju za Općinu Polača obavlja Porezna uprava čijoj se nadležnoj Ispostavi predaje citirani Obrazac iz stavka 3. ovog članka.

3. Porez na kuće za odmor

Članak 11.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine Polača.

Članak 12.

Porez na kuće za odmor plaća se godišnje.

Visina porezna na kuće za odmor za područje naselja Polača, Jagodnja Gornja, Jagodnja Donja, te naselje Kakma (stari dio) iznosi 5,00 kuna po jednom četvornom metru korisne površine kuće za odmor.

Visina poreza na kuće za odmor za vikend naselje Kakma te dio naselja Jagodnja Donja (Stabanj) iznosi 15,00 kuna po jednom četvornom metru korisne površine kuće za odmor.

Porez na kuće za odmor prihod je proračuna Općine Polača na čijem se području nalazi kuća za odmor.

Obveznici poreza na kuće za odmor moraju nadležnoj ispostavi Porezne uprave dostaviti podatke o kućama za odmor koji se odnose na mjesto gdje se nalaze ti objekti, te korisnu površinu kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor.

Porez za kuće za odmor plaća se u roku od 15 dana od dana dostave rješenja o utvrđivanju tog poreza.

III. PROVEDBENE ODREDBE

Članak 13.

Poslove utvrđivanja, evidentiranja, nadzora, naplate i ovrhe radi naplate poreza na temelju ove Odluke, osim poreza na nekretnine do donošenja posebne odluke Općinskog vijeća, u ime i za račun Općine Polača uz prethodnu suglasnost Ministra financija obavlja nadležna Porezna uprava.

Nadležna Porezna uprava dužna je do 15. u tekućem mjesecu za prethodni mjesec, Općini Polača dostavljati zbirno izvješće o utvrđenim i naplaćenim porezima, te pokrenutim postupcima i mjerama radi naplate poreza iz članka 2. ove Odluke.

Republici Hrvatskoj, Ministarstvu financija, nadležnoj Poreznoj upravi, za obavljanje poslova iz stavka 1. ovog članka pripada naknada u visini od 5% od ukupno naplaćenih prihoda.

Ovlašćuje se nadležna organizacija za platni promet zadužena za naplatu javnih prihoda (FINA) da naknade predviđene ovom Odlukom Poreznoj upravi obračuna i uplati u Državni Proračun do zadnjeg dana u mjesecu za prethodni mjesec sukladno Suglasnosti Ministarstva financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 1/17).

IV. PRELAZNE I ZAVRŠNE ODREDBE

Članak 14.

Kaznene i prekršajne odredbe te odredbe o zastari, obnovi postupka i žalbenog postupka propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 15.

Ova Odluka stupa na snagu osmog dana od dana objave u »Službenom glasniku Općine Polača« osim odredbi o prirezu poreza na dohodak koje stupaju na snagu prvog dana u mjesecu nakon objave Odluke u »Narodnim novinama«.

Članak 16.

Stupanjem na snagu ove Odluke prestaje važiti Odluka o porezima Općine Polača objavljena u »Službenom glasniku« Općine Polača, broj 6/09., 8/09. i Odluka o prirezu Općine Polača objavljena u »Narodnim novinama«, broj 4/10.

Članak 17.

Ova Odluka objavit će se u »Narodnim novinama« i »Službenom glasniku« Općine Polača, dostavit će se Ministarstvu financija, Poreznoj upravi u roku od osam dana od dana njezina donošenja radi objave na mrežnim stranicama Porezne uprave i radi preuzimanja ovlasti za utvrđivanje i naplatu poreza Općine Polača.

Klasa: 021-08/17-01/19

Urbroj: 2198/26-17-01-2

Polača, 4. srpnja 2017.

Predsjednik
 Općinskog vijeća
 Oliver Kulaš, v. r.